**«Сәсәндәр мәктәбе» түңәрәгенең йыллыҡ программаһы**

Педагог- Игелекова Айгөл Иршат ҡыҙы.

**Аңлатмалы яҙыу.**

Башҡорттоң аҡыл һәм хис, тел һәм әхлаҡ,тормош көтөү ҡанундарын законлаштырып,борон-борондан халыҡтың алтын рухи тотҡаһы булган ул- сәсән мәктәбе.Тарихтың төрлө көсөргәнешле мәлдәрендә милләт көткән һүҙ,яуҙа ҡаһарманлыҡ, һилдә-ирәбәлек,майҙандарҙа халыҡ куңелен айҡап,телен көмөштәй сылтыратҡан, һандуғастай һайратҡан тел ул-Сәсән ҡобайыры. Башҡортта башҡортлоҡто нығытып,сыныҡтырып торған сәсән дарманы, сәсән фарманы. Ошо көндәргә тиклем ғәзиз һәм гүзәл телебеҙ һаҡланып һәм халыҡты һаҡлап килгәне өсөн йыраузарына мәңге бурыслы. Башҡорт теленең дәүләт статусын тарих төпкөлөндә үк раҫлап, егерме беренсе быуат кешеһенә тапшырған Һабрау,Ҡобағош,Аҡмырҙа, Байыҡ,Буранбай,Ғәбит,Буранғол, Аҡмулла,Салауат сәсәндәребеҙҙең рухы шат булһын.

Фәҡәт башҡорт ижад иткән һәм башҡорт кешеһенең Ваҡытта, Арауыҡта, Тарихта йәшәгән Урынында көслө һәм тотороҡлы йәшәүенә хеҙмәт итә был бөйөк ижад, шуға ла сәсән ижады – бөгөн иң айбар һәм иң сабыр милләт һаҡсыһы. Бер ниндәй милләт тә үҙләштерә алмай һәм үҙләштерергә хаҡы булмаған тере мираҫ-Йәншишмә ул!

Ҡаҙаҡ халҡын- аҡыны, әзербайжанды- ашуғы, тажик, үзбәкте- дастаны, алтайлыны- ҡайсыһы, славянды- бояны, ҡырғыҙҙы- жырчыһы таныта, милләт исемдәрен есеменә тоғро итеп йәшәтеүсе рухи ҡомартҡы дәрәжәһен күтәрә улар. Башҡорт сәсәне булғанда- башҡорт теле лә йәшәр! 450 йыл элек Башҡортостан-Рәсәйҙең килешеүле йәшәүенә нигеҙҙәрҙе батыр бей-сәсәндәр,халыҡ сәйәсмәндәре һала һәм дуҫлыҡҡа ант иткән халыҡ ят булған ҡәүем,илдәрҙән йотолмай иҫән ҡала. Шул дәүерҙә башҡорт халыҡ милли дипломатияһы, фәлсәфәһе, нәфис һүҙ тылсымы- Сәсән ижадында тағы ла ныҡ үҫешә. Ил рухы,халыҡтың рухи ҡанаттары нығына,тарихта яңы һулыш табыла.

 Борон ата-бабаларыбыҙ изге аманаттарын, әйтер теләктәрен сәсәндәр ярҙамында киләһе быуынға тапшыра килгән. Бик күп сәсәндәребеҙ,һүҙ оҫталары оло хан һәм хакимдарға иң ышаныслы кәңәшсе, халыҡҡа- терәк,телгә-киләсәк булған.Борон-борондан үҙ ерендә тыуып,йәшәп,үҙ илен һаҡлап, милли аң, аҡыл һәм тел мәктәбен ошо шәхестәр билдәләгән.

Сәсәндәр майҙаны тарихи сәбәптәр арҡаһында тынып ҡалғайны.Әммә 1990 йылдан башлап бөгөнгө көнгә тиклем республика майҙандарында, уҡыусыларҙын “Урал батыр” ҡобайырын һөйләүгә арналган бәйгеләрҙә сәсән һүҙе яңы һулыш алды. 2005 йылда баш ҡалабыҙ Өфөлә 1 Асыҡ ҡала сәсәндәренең бәйгеһе уҙғарылыуы ла оло ҡыуанысҡа әйләнде. Был сара сәсәнлек сәнғәтен үҫтереүҙән тыш, бөйөк халҡыбыҙҙың ижад гәүһәрен, тел һәм мәҙәниәт байлығын, ғөрөф- ғәҙәттәрен, йолаларын тергеҙеү, һаҡлап алып ҡалыу,ауыҙ- тел ижадын байытыу һәм артабан үҫтереүгә тос өлөш индерер тип уйлайбыҙ.Бәйгеселәрҙең күп өлөшөн мәктәп йәшендәге балалар тәшкил итте. Тимәк, сәсәндәр мәктәбенең киләсәге йәштәр ҡулында. Сәсәндәрҙең халыҡтар дуҫлығына, баш ҡала тормошона,башҡорт милләте,ер яҙмышына арнап эстәлекле һәм фәһемле ҡобайырҙар ижад итеүҙәре ҡыуандыра.

Шулай уҡ 2008 йылдан башлап баш ҡалала “Урал батыр”эпосын яттан башҡарыу, ижади эштәр бәйгеһе үткәреү ҙә беҙҙең балаларға тәрбиәүи яҡтан әһәмиәтле булыуы тураһында, тарихҡа йөҙ менән боролоуыбыҙ тураһында һөйләй. Йыл һайын республикала “Аҡмулла вариҫтары” исемле йәш сәсәндәр бәйгеһе уҙғарыла.

Башҡорт теленең дәрәжәһен һәм кимәлен борон- борондан аманаттай һаҡлап килгән Сәсән ижады, сәсән майҙандары мәңге йәшәргә тейеш. Бының өсөн мәктәп йәшенән үк балаларға ҡобайырҙар ижад итергә,халҡыбыҙҙың ауыҙ-тел ижадына битараф булмаҫҡа өйрәтергә тейешбеҙ. Мәктәптә сәсәндәрҙе үҫтерергә кәрәк. Быға сәсән мәктәптәре ярҙам итергә тейеш. Баланың ижад итеү һәләтен үҫтереп, әйтер теләктәрен аныҡ һәм дөрөҫ итеп еткерә белергә өйрәтергә кәрәк. Ил, ер яҙмышына, халҡы үткәненә, киләсәге һәм бөгөнгеһенә битараф булмаһындар ине.

Был программа , “Һәләтле балалар “, “Башҡортостандың яңы гражданын формалаштырыу” программаларына яраҡлаштырып, ошо юҫыҡҡа тап килтереп эшләнде.

Дәрестә бирелгән менән генә сикләнмәй,түңәрәктә лә был йәһәттән дөрөҫ алып барылған эш төрҙәре, һис шикһеҙ,яҡшы һөҙөмтәләргә килтерер.Бер үк ваҡытта дәрестә теоретик яҡтан бирелгән материалдарҙы практик яҡтан да нығытып ҡуйырға булышлыҡ итә.Дәрестә шиғыр төҙөлөшө тураһында уҡып ҡына белгәнде, үҙҙәре шиғырҙар, ҡобайырҙар ижад итеп, практик йәһәттән күрәсәк.

Был программа 68 сәғәткә иҫәпләнгән.

**Маҡсаты:**

1.Тыуған телебеҙгә, сәнғәткә,мәҙәниәткә ҡарата күңелдәрҙә һөйөү һәм ихтирам тыуҙырыу.

2.Сәсән ижадын үҫтереү, һүҙ тылсымын сәсән ижады аша еткереү.

3.Халҡыбыҙҙың ижад гәүһәрҙәрен,тел һәм мәҙәниәт байлығын, ғөрөф-ғәҙәттәрен, йолаларын тергеҙеү.

4.Башҡорт теленең дәрәжәһен һәм кимәлен арттырыу.

5.Сәсәндәр мәктәбен тергеҙеп, ата-бабаларыбыҙ изге аманаттарын,әйтер теләктәрен киләсәк быуындарға тапшырыу.

6.Балаларҙы үҙ иленең патриоттары итеп үҫтереү.

бурыстары:

1.Халҡыбыҙҙың ауыҙ-тел ижады, ғөрөф–ғәҙәттәре менән танышыу.

2.Балаларҙың һөйләү телмәрен шымартыу өҫтөндә эшләү, ижади һәләтлектәрен асыуға булышлыҡ итеү.

3.Төрлө йүнәлештәге эҙләнеү эштәрен ойоштороу.

4.Ижад емештәрен матбуғатҡа баҫтырып сығарыу.

5.Килеп тыуған проблемаларҙы бергәләп хәл итеү юлдарын өйрәтеү, үҙ фекерен әйтә белгән шәхес тәрбиәләү.

Көтөлгән һөҙөмтәләр:

Белемле, шиғри күңелле, тәрбиәле шәхестәр үҫтереү.

Ижадҡа һәләтле балалар тәрбиәләү,йыйынтыҡтар сығарыу.

**Тематик план**

|  |  |  |  |
| --- | --- | --- | --- |
| Дәрес һаны | тема | Ойоштороу формаһы | Бурыс, эш алымдары |
| 2 дәрес | Инструктаж .Инеш дәрес. Боронғонан аманат | Инструктаж.дәрес- лекция | Ауыҙ – тел әҙәбтәте, һүҙ сәнғәте тураһында төшөнсә биреү |
| 2 дәрес | Сәсәндәр мәктәбе. Ул нисек була | Түңәрәк өҫтәл | Сәсәндәр мәктәбен булдырыу тураһында һөйләшеү. Бурыстарын, маҡсаттарын билдәләү. Материалдар туплау |
| 2 дәрес | Сәсәндәр менән танышыу. Буранбай сәсән | Дәрес- лекция | Сәсәндәр менән танышыуҙы башлау.Буранбай сәсәндең тормошо һәм ижады. |
| 2 дәрес | Ғәбит сәсән Арғынбаев | Дәрес- әңгәмә | Ғәбит сәсәндең тормошо һәм ижадын өйрәнеү. |
| 2 дәрес | “Урал батыр” эпосының яҙылыу тарихы. | Семинар | Интернет материалдары менән эш.Эпостың яҙылыу тарихын өйрәнеү. Сәсәндәр башҡарыуында эпостар тыңлау. |
| 2 дәрес | “Урал батыр” эпосында Һомай телмәре. | Конференция | Эпосты яттан башҡарыусыларҙы тыңлау, мастер- класс.Образдар системаһы тураһында әңгәмә. |
| 2 дәрес | Р.Солтангәрәева- сәсәниә.Лекция. Видеояҙма ҡарау | Лекция. Видеояҙма ҡарау. | Р.Солтангәрәеваның ижады менән танышыу.Китаптары буйынса фекер алышыу. |
| 2дәрес | Р.Солтангәрәеваның “Рух терәге- ҡобайыр” китабы буйынса әңгәмә. | әңгәмә | Китатың эстәлеге менән танышыу, ҡобайыр стилен өйрәнеү.Ҡобайыр жанрына күҙәтеү |
| 2 дәрес | Ҡобайырҙар ижад итеү | Лекция. Ижади эш | Ҡобайырҙар тураһында белемде арттырыу, ҡобайырҙар ижад итеү |
| 2дәрес | Мөхәмәтша Буранғолов | Лекция | М.Буранғоловтың китаптары менән танышыу.Фольклор үрнәктәрен өйрәнеү |
| 2 дәрес | Боронғо ҡобайырҙар | Лекция | “Тарихи дәүерҙәр . Ауыҙ- тел әҙәбиәте.” |
| 2 дәрес | М.Аҡмулла ижады.Дәрес- әңгәмә. | Ижади эш. | М.Аҡмулла тураһында белемдәрҙе тәрәнәйтеү, шиғырҙарын тасуири уҡыу, тәржемә итеү |
| 2 дәрес | Аҡмулла вариҫтары. | Ижад дәресе | Аҡмулланың шиғырҙарына эйәреп, дауам яҙып ҡарау. Тасуири уҡыу күнекмәләрен үҫтереү. |
| 2 дәрес | Бирелгән темаға ҡобайырҙар ижад итеү | Ижад итеү дәресе | Ҡобайыр стиле менән танышыу, ижад итеү |
| 2 дәрес | Салауат Юлаев- сәсән | Тасуири уҡыу дәресе. | С.Юлаевты сәсән- импровизатор булараҡ асыу, шиғырҙарын тасуири уҡыу. |
| 2 дәрес | Йырауҙар. Һабрау | лекция |  Иң оло йыраусы Һабрау сәсән |
| 2 дәрес | “Иҙеүкәй менән Мораҙым” эпосы. Һабрау образы. | Һөйләшеү. Түңәрәк өҫтәл |  |
| 2 дәрес | Ерәнсә сәсән | Мәғлүмәт йыйыу дәресе | Интернеттан Ерәнсә сәсән тураһында мәғлүмәт туплау |
| 2 дәрес | Ерәнсә сәсән ҡоро | Ижад дәресе | Ерәнсә сәсәнгә оҡшатып. Әкиәт төҙөп ҡарау. |
| 2 дәрес | Әкиәт- фәстереү ижад итеү | Ижади дәрес | Үҙебеҙ фәстереү әкиәте яҙып ҡарау |
| 2 дәрес | Ҡобағош менән Аҡмырҙа сәсәндәр | Әйтеш | “йтешкә әҙерлек.Бирелгән һорауҙарға тапҡыр яуап ҡайтарыу. |
| 2 дәрес | Әйтеш майҙанында | Ижад итеү дәресе | Әйтешкә саҡырыу. Билдәле һорауҙарға яуаптар |
| 2 дәрес | “Саҡ менән Суҡ “ бәйете | Яҙма тыңлау. | “Саҡ менән Суҡ “ бәйетен көйләп өйрәнеү |
| 2 дәрес | Ҡарас сәсән | Лекция | Ҡарас сәсән тураһында мәғлүмәт биреү |
| 2 дәрес | Байыҡ Айҙар сәсән. | Лекция. Ижади эҙләнеү дәресе | Байыҡ Айҙар сәсән әҙәбиәттә.Эҙләнеү эше |
| 2 дәрес | Мәхмүт сәсән | Лекция. | Интернет селтәре аша мәғлүмәт туплау. |
| 2 дәрес | Ҡонҡас сәсән | Лекция | Ҡонҡас сәсән ижады, тормошо менән танышыу |
| 2 дәрес | 19-20 быуат сәсәндәре | Һөйләшеү-әңгәмә | Ишмөхәмәт, Ғәбит, Буранбай сәсәндәрҙең тормошо, ижады. Ҡабатлау |
| 2 дәрес | Тарихи йырҙар. | Әңгәмә. | Тарихи йырҙар өйрәнеү. Яҙылыу тарихы буйынса әңгәмә |
| 2 дәрес | Ижади эш | Ижад дәресе | Интернет селтәрен ҡулланып, тарихи йырҙың тарихын өйрәнеп яҙыу. |
| 2 дәрес | Риүәйәттәр. Легендалар. | Әңгәмә. | Риүәйәт, легендалар менән танышыу |
| 2 дәрес | Ҡобайырҙар ижад итеү | Ижад дәресе | Ҡобайырҙар, шиғырҙар ижад итеп, йыйынтыҡҡа материал әҙерләү. |
| 4 дәрес | Йыйынтыҡ әҙерләү |  | Тупланған материалдарҙы йыйынтыҡ итеп сығарыу. |
| Бөтәһе-68  |  |  |  |

Ҡулланылған әҙәбиәт:

1.Розалия Солтангареева. Рух терәге-ҡобайыр-Өфө:Китап 2005.

2.Мирас Иҙелбаев.Боронғонан аманат-Өфө: Китап 2007.

3.Хөсәйенов Ғ.Б.Быуаттар тауышы.Башҡорт әҙәбиәте тарихы һәм тарихи поэтика буйынса очерктар. Өфө: Китап 1984.

4.Хөсәйенов Б.Ғ. Заман. Әҙәбиәт. Әҙип: Башҡорт әҙәбиәте тарихы, теорияһы һәм тәнҡит мәсьәләре. 1984.

5.Р.Солтангареева.Башҡорт сәсән мәктәбе. Башҡортостан ҡыҙы. 1997 №11, 18-19 биттәр.

6.Солтангареева Р.Ә. Арбауҙар. Ватандаш. 1999, №8.

7.Малыбыева С. Ишмөхәмәт сәсән. Башҡортостан. 1998, 27 сентябрь.

8.Иҙеүкәй менән Мораҙым эпосы.

9.Башҡорт әҙәбиәте. 20 быуат башы. Беренсе китап. Поэзия. Өфө:Китап 1984.

10.Башҡорт халыҡ ижады. 1 том. Йола фольклоры Ә. Сөләймәнов, Р. Солтангәрәева, Өфө: Китап 1985.

11.Башҡорт халыҡ ижады. 2 том Нәҙершина. 1997.

12.Башҡорт әҙәбиәте тарихы 6 томда, 1990.

13.Буранғолов. Сәсән аманаты. Халыҡ ижады һәм ижадсылар тураһында, туй йолалары, боронғо йырҙар, легендалар, ҡобайырҙар. Өфө, 1995.

14. Ә.М.Сөләймәнов. Балаларҙың ҡарыһүҙҙәре.Өфө,2007